Wie kan Humpty Dumpty weer aanmekaar sit? | News24
Wie kan Humpty Dumpty weer aanmekaar sit?
"MY lewe, kanse, tyd en geld, is nutteloos verspeel." Dis die bekende verhaal van die verlore seun in Lukas 15:11-24. Die ergste wat met 'n Jood destyds kon gebeur dat hy in 'n varkhok beland, het hom getref. Het jy al so gevoel? Niks ergers kon my getref het in die lewe as hierdie terugslag, hierdie teleurstelling, hierdie laagtepunt nie?
My adres is die varkhok, en ek het die einde van die pad bereik, in die geval deur my eie toedoen. Is daar 'n pad terug?
Sue Monk Kidd was besig om die storie van Jona uit die Bybel aan ? klomp ses jariges te vertel. Die klomp kinders bespreek toe hoe hulle uit die vis se maag sou uitkom. Die voorstelle was wild ...
"Ek spring op sy tong, dan spoeg hy my uit," ens. Skielik het ? meisie gesê: "Ek sal my pappa bel en wag totdat hy my kom uitkry."
Die verhaal van die verlore seun vertel vir ons van 'n Vader wat bly glo, bly wag, op sy kind se tuiskoms.
Die fantastiese van die verhaal in Lukas is die prentjie van 'n ryk man wat homself verneder deur sy wegloopkind tegemoet te hardloop as hy hom van ver af sien terugkom van die varkhokke af.
God het in Christus die gestalte van 'n slaaf aangeneem om ons terug te wen. Dis net God, die Vader van ons Here Jesus Christus, wat ons weer aanmekaar kan sit as ons soos Humpty Dumpty van die muur afgeval het.
By die Hemelse Vader kry jy ? mantel, ? ring, skoene en ? partytjie. Mantel beteken eer, ring beteken gesag, skoene beteken vryheid (kaal voete was destyds ? teken van slaaf) en die partytjie beteken Pa se oorloop vreugde.
Ons is net onsself as ons tuis is in die genesende teenwoordigheid van ons Ewige Vader is. Wanneer keer jy huiswaarts?